**Prin rugăciune...**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe-un petec de pământ îmi scriu sentința

Mă leagă amintiri de vechiul lut

Îmi strig prin gesturi oarbe neputința

Regretul greu că-n lume m-am născut..

O umbră-mi șade-n ceafă, mă obligă

Să mă sufoc de temeri..asta-i viață?!

Satan rânjește...sacadat mă strigă

Satisfăcut că nu mai am speranță..

De ce să-l las să îmi distrugă crezul?!

Cu-ai săi discipoli îmi va fi călău

De nu-mi voi aminti că am botezul

Prin care m-am legat de Dumnezeu...

Odaia-n care stau mă persecută

Prin izul ei de mucegai și smirnă

Vreau să mă-nchin..dar mâna nu m-ascultă

Mi-e amorțită de prea multă vină...

Prin rugăciune-mi voi închide rana

Și trupu-mi voi putea să-l dezmorțesc

Din transa-n care m-a-ncuiat Satana

Voi evada doar pentru că-mi doresc!

4.10.2017